MDC Yodaidzira Musangano weNational Executive neMugovera
Nyanzvi dzezvematongerwo enyika dzinoti zviri kuitika muMDC zvinhu zvinogona kugadziriswa kana VaTsvangirai vakateerera zvido zveveruzh
Zvinhu hazvina kumira zvakana muMDC zvichitevera mapisha pisha ari kuenderera mberi mubato iri, izvo zvapa kuti MDC iite musangano wechimbichimbi neMugovera. Nhengo mbiri dzedare reparamende, VaEmmanuel Chisvuura, pamwe naVaAmos Chibaya, vanoti vakaitwa kanyama kanyama zvichitevera mhirizhonga yakaitika pamusangano wakadaidzirwa naVaMorgan Tsvangirai. Nyaya yanetsa muMDC ndeya Amai Lucia Matibenga, avo vakabviswa sasachigaro weWomen's Assembly. Asi Amai Matibenga vanoti ndivo vachiri sachigaro weWomen’s Assembly. Vamwe vakaponawo nepaburi retsono panyonga nyonga iyi, mumiriri weGlen View nuparamende, VaPaul Madzore, avo vakakurumidza kubuda mumusangano uyu. Zvinonziwo Amai Rorana Dandajena, avo vaivawo pamusangano uyu, vakanunurwawo nevamwe vanhu kuti vasarohwe. Blessing Zulu weStudio 7 abata VaChisvuure kuti vatiudze kuti chii chakaitika paHarvest House. Ukuwo munyori webazi revechidiki muMDC kuBudiriro, VaCollet Gonhi, vanoti vakapambwa vakarohwa zvakaipisisisa neChipiri manheru nevanhu vasingazivikanwe kuti ndivanani. Kurohwa kwaVaGonhi kunoitika apo hurumende ichiti hapana mhirizhonga iri kuitwa yakanangana nenhengo dzeMDC. Asi mamwe mashoko atatambira anoti kurohwa kwaVaGonhi, kungangove kuine chokuita nekusawirirana kuri muMDC panyaya yeWomen’s Assembly. Mutori wedu wenhauThomas Chiripasi, ataura naVaGonhi ndokutipa nyaya iyi. Tichiri panyaya iyi, pane mashoko anotiwo sangano revechidiki muBulawayo rakamiswa basa nasachigaro weMDC, VaLovemore Moyo. Asi vechidiki ava vari kuti hapana kwavari kuzoenda, uye vacharamba vachitsigira Amai Matibenga. Vechidiki ava vaswera vari mumusangano asi hatina kukwanisa kuziva kuti vabuda nezvisungo zvakaita seyi. Ukuwo mutungamiri weZINASU, VaPromise Mkwananzi, vaudza Blessing Zulu kuti havasi kufara nezviri kuitika muMDC izvi. Zvichakadaro, musangano weNational Executive neMugovera, uchazeya matambudziko akatarisana nebato iri. Asi nyanzvi mune zvematongerwo enyika dzinoti zviri kuitika mubato reMDC, zvinhu zvinowanikwa munyaya dzezvematongerwo enyika, asi chinodiwa panguva yakadai, kutora matanho akasimba pakugadzirisa mvongamupopoto inenge ichiitika mubato. Senior Researcher paInstitute for Security Studies muPretoria, VaChris Maroleng, vanoti zviri kuitika muMDC zvinhu zvinosiririsa zvikuru uye zvinogona kukanganisa hurukuro dziri kuitika pakati peZanu PF nebato iri. Jonga Kandemiiri weStudio 7 aita hurukuro naNational Director weNCA, VaEarnest Mudzengi, kuti tinzwewo maonero avo pane zviri kuitika muMDC. Dzimwe Nhau Kubva kuStudio 7...